**P-8 Poseidon** je americké protiponorkové a námorné hliadkové lietadlo, vyvinuté pre americké námorníctvo. Vzniklo modifikáciou civilného dopravného lietadla Boeing 737-800. 

P-8 Poseidon je určený na boj proti ponorkám a hladinovým plavidlám. Nesie rôzne sonarové bóje, torpéda ako aj protilodné riadené strely AGM-84 Harpoon. Lietadlo je skonštruované tak, aby operovalo spolu s dronmi MQ-4C Triton.

Vo viacerých krajinách nahradí zastarané lietadlá P-3 Orion.

Vznik a vývoj
-------------

Slávnostné predstavenie verejnosti
V 80-tych rokoch začalo americké námorníctvo analyzovať možnosť obmeny zastaraných lietadiel P-3 Orion, lebo v dôsledku zvýšenia hmotnosti sa skrátil ich dolet a blížil sa aj koniec ich životnosti. Požiadavky námorníctva na nové protiponorkové lietadlo obsahovali aj znížené prevádzkové náklady. V roku 1989 bola podpísaná zmluva s firmou Lockheed, ktorej predmetom bol vývoj lietadla P-7. Tento kontrakt bol však hneď v nasledujúcom roku zrušený. 

V roku 2000 bola vyhlásená nová súťaž, do ktorej sa zapojil Lockheed Martin s vylepšenou P-3 označovanou ako Orion 21. Spoločnosť Boeing prišla s návrhom založenom na dopravnom lietadle 737-800. Do súťaže vstúpila aj britská firma BAE Systems so svojou verziou hliadkovacieho lietadla Nimrod MRA4, táto ponuka však bola politicky nepriechodná. BAE Systems by musela pribrať k spolupráci výrobného partnera so sídlom v Spojených štátoch a preto sa zo súťaže stiahla. Dňa 14. mája 2004 bol za víťaza označený Boeing a v júni tohto istého roka podpísalo námorníctvo s touto spoločnosťou zmluvu o vývoji. Hlavnými subdodávateľmi sú Raytheon, Northrop Grumman, Spirit AeroSystems, GE Aviation Systems, Marshall Aerospace and Defence Group, CFMI, BAE Systems a Marotta.

Pôvodný plán počítal s tým, že americké námorníctvo si objedná najmenej 108 lietadiel. Ďalšie objednávky by mohli prísť od iných krajín, ktoré v minulosti úhrnne nakúpili viac ako 200 lietadiel P-3. V júli 2004 si americké námorníctvo objednalo prvých päť viacúčelových námorných lietadiel a 30. marca 2005 získal tento typ oficiálne označenie P-8A. Prvý let jedného z týchto lietadiel sa konal 25. apríla 2009.

Prvé lietadlo z počiatočnej sériovej výroby bolo americkej armáde dodané 4. marca 2012. Stroje P-8A dosiahli US Navy počiatočnú operačnú spôsobilosť v novembri 2013.

Konštrukcia
-----------

Stanovisko operátorov P-8
Kokpit P-8A
P-8 je militarizovaná verzia Boeingu 737-800ERX. Lietadlo má kvôli operáciám v nízkej nadmorskej výške zosilnený trup. 90kVA generátory z civilných 737 boli nahradené silnejšími. Na každom motore je až 180kVA elektrický generátor, aby bolo možné napájať dodatočnú palubnú elektroniku. To si vyžadovalo prepracovanie gondol a aj krídel. P-8 dokáže letieť plynulejšie a vystavuje posádky menším turbulenciám ako predchádzajúce P-3, čo im umožňuje lepšie sa sústrediť na misie.

Päť obslužných staníc pre operátorov je namontovaných v rade pozdĺž bočnej strany kabíny. V priestore operátorov nie sú okná, jedno pozorovateľské okno sa nachádza na každej strane trupu v prednej časti kabíny. Za krídlami je krátka bombovnica, v ktorej sú nesené torpéda a iné vybavenie. P-8 by mal mať spôsobilosť viesť protiponorkový boj aj z veľkej nadmorskej výšky. Zabezpečiť by to mala úprava torpéda Mark 54 na kĺzavú bombu, vďaka čomu ho bude možné vypúšťať z výšky až 9 100 m. 

P-8 je vybavený viacúčelovým vyhľadávacím radarom Raytheon APY-10. Na rozdiel od lietadiel P-3 Orion nová P-8 nemá detektor magnetických anomálií (MAD). Dôvodom bolo zníženie hmotnosti za účelom dosiahnutia väčšieho dostupu, ale aj fakt, že akustický senzorový systém je údajne účinnejší ako samotný MAD. Výnimku tvoria indické P-8I, ktoré sú týmto zariadením vybavené na základe požiadavky indického námorníctva.

Lietadlo je vybavené infra-červeným senzorom MX-20HD EO/IR, ktorý je vylepšením pôvodného MX-20, nachádzajúcim sa na P-3 Orion. Novinkou, ktorá sa nenachádzala ani na P-3C, je systém elektronických opatrení, vyvinutý na základe systému z EA-18G Growler. Pre vlastnú ochranu pred tepelne navádzanými raketami má systém AAQ-24.

Pohon P-8A zabezpečujú dva dvojprúdové motory CFM56-7B27A, každý s výkonom 121 kN. Maximálny dolet stroja je 8 300 km. Akčný rádius lietadla je 2200 km, v rámci čoho dokáže na požadovanom mieste ešte 4 hodiny viesť protiponorkový boj. Dolet môže byť predĺžený pomocou tankovania počas letu, P-8 však nedokáže natankovať prostredníctvom klasickej hadice s košom. Poseidon je tak odkázaný len na doplnenie paliva pomocou tankovacieho ramena, ktorým sú vybavené lietadlá KC-135 Stratotanker, KC-10 Extender a KC-46 Pegasus.

Maximálny dostup lietadla je 12 496 m. Zatiaľ čo predchodca P-3 zvykol operovať vo výške asi 610 m, štandardná výška, v ktorej vykonáva svoje úlohy P-8, je viac ako 3 000 m. 

Poseidon určený na hliadkovanie, prieskum, ale aj na ničenie hladinových plavidiel a ponoriek. Na 11 závesníkoch (5 v bombovnici + 6 pod krídlami) môže niesť riadené strely AGM-84H/K SLAM-ER a AGM-84 Harpoon, torpéda alebo hĺbkové míny. 

P-8A má v porovnaní so svojim predchodcom dvojnásobnú kapacitu sonarových bójí. Môže niesť až 120 bójí a spracovávať údaje zo 64 z nich súčasne prostredníctvom piatich vzájomne prepojených pracovných staníc. Lietadlo využíva tri rovnaké typy bójí ako P-3: pasívne smerové SSQ-53 (DIFAR), aktívne smerové SSQ-62 (DICASS) a aktívny prijímač SSQ-101 (ADAR).

USA a Austrália budú lietadlá P-8A prevádzkovať spolu s prieskumnými dronmi MQ-4C Triton. V kombinácii s týmito bezposádkovými lietadlami dokážu Poseidony v rámci hliadkovania pokryť obrovské morské plochy.

Varianty
--------

* **P-8A Poseidon** – počiatočná produkčná verzia vyvinutá pre U.S. Navy.
* **P-8I Neptune**– exportná verzia vyvinutá pre indické námorníctvo.
* **Poseidon MRA1** – označenie P-8A v RAF

Používatelia
------------

P-8I so strelami Harpoon pod krídlami a detektorom magnetických anomálií
P-8A zhadzuje torpédo Mark 46
### Súčasní používatelia

Austrália  **Austrália**

* Royal Australian Air Force - k decembru 2019 prevádzkovali 12 lietadiel P-8A.

India  **India**

* Indické námorníctvo - k decembru 2018 prevádzkovalo 8 lietadiel P-8I. Ďalšie štyri stroje boli objednané v roku 2016 a ich dodávky sú plánované na rok 2020.

Spojené kráľovstvo  **Spojené kráľovstvo**

* Royal Air Force - v júli 2016 objednalo 9 lietadiel MRA1 (P-8A) v hodnote 3 miliardy libier. Prvý stroj bol dodaný v októbri 2019.

USA  **USA**

* United States Navy - k decembru 2019 prevádzkovalo 98 lietadiel P-8A.

### Budúci používatelia

Nórsko  **Nórsko**

* Kráľovské nórske vzdušné sily - objednali päť lietadiel P-8A, ktorých dodávky by mali prebehnúť v rokoch 2022 až 2023.

Nový Zéland  **Nový Zéland**

* Kráľovské novozélandské vzdušné sily - objednali štyri lietadlá P-8A, ktorých dodávky by mali začať v roku 2022.

Kórejská republika  **Kórejská republika**

* Námorníctvo Kórejskej republiky - v júli 2018 objednalo šesť lietadiel P-8A, ktorých dodávky majú začať v roku 2022.

Špecifikácie
------------

P-8 Poseidon (vpredu) počas letu s turbovrtuľovým P-3C Orion
Porovnanie amerického P-8A (vľavo) a japonského Kawasaki P-1 (vpravo)
Tankovanie P-8 počas letu prostredníctvom KC-135
### Technické údaje

* Posádka: 2 piloti + 7 členov obslužného personálu
* Rozpätie krídel: 37,64 m
* Dĺžka: 39,47 m
* Výška: 12,83 m
* Hmotnosť prázdneho lietadla: 62 730 kg
* Maximálna vzletová hmotnosť: 85 820 kg
* Pohonná jednotka: 2 × dvojprúdový motor CFM56-7B27A
	+ Výkon pohonnej jednotky: 2× 121 kN

### Výkony

* Maximálna rýchlosť: 907 km/h
* Cestovná rýchlosť: 815 km/h
* Dolet: 8 300 km
* Akčný rádius: 2 222 km so 4-hodinovým hliadkovaním vo výške 457 m
* Dostup: 12 496 m

### Výzbroj

* 5 interných a 6 externých závesníkov
	+ Riadené strely vzduch-zem:
		- AGM-84 Harpoon
		- AGM-84H/K SLAM-ER
	+ Bomby:
		- konvenčné hlbinné bomby
	+ Torpéda:
		- Mk54
	+ Námorné míny
	+ Sonarové bóje (SSQ-53, SSQ-62 a SSQ-101)

Iné projekty
------------

Commons
* Spolupracuj na Commons Commons ponúka multimediálne súbory na tému **Boeing P-8 Poseidon**

Zdroj
-----

*Tento článok je čiastočný alebo úplný preklad článku Boeing P-8 Poseidon na anglickej Wikipédii.*

Referencie
----------

1. ↑   *P-8A Poseidon* [online].. Dostupné online. Archivované 2019-04-20 z originálu.
2. ↑   *RAAF receives 12th Boeing P-8A Poseidon aircraft* [online].. Dostupné online.
3. ↑   *Boeing signs £3bn deal for nine marine patrol planes* [online].. Dostupné online.
4. ↑   *UK receives first Poseidon MRA1* [online].. Dostupné online.
5. ↑   *Three firms net $412.9M for P-8A engine work for Australia, U.S. Navy* [online].. Dostupné online.

| * z
* d
* u
Lietadlá Boeing |
| --- |
| Stíhacie/bojové lietadlá: | 
* PW-9/FB
* F2B
* F3B
* XF6B
* P-12/F4B
* P-26
* P-29/XF7B
* F-15C/D
* F-22

* XF8B
* AV-8B+
* F-15E
* F-15SE
* F/A-18C/D
* F/A-18E/F
* EA-18G

 |  |
| Bombardéry | 
* Y1B-9
* XB-15
* B-17
* B-29
* B-47
* B-50
* B-52
* B-1B

 |
| Vrtuľové dopravné lietadlá | 
* C-73
* C-75
* C-97
* C-98

 |
| Prúdové dopravné lietadlá | 
* C-135
* C-137
* CC-137
* YC-14
* C-17
* C-22
* VC-25A
* C-32
* C-40

 |
| Tankery | 
* KB-29
* KB-50
* KC-97
* KC-135
* KC-137
* KC-10
* KC-767

 |
| Cvičné lietadlá | 
* PT-13/PT-17/PT-18/PT-27
* XAT-15
* T-43
* T-45

 |
| Hliadkové lietadlá | 
* XPBB
* P-8
* EC-135
* EC-18
* E-3
* E-4
* E-6
* E-8
* E-10
* E-767
* 737 AEW&C

 |
| Prieskumné lietadlá | 
* NC-135
* OC-135B
* RC-135
* WC-135

 |
| Experimentálne/prototypy/UAV | 
* MQ-18
* ScanEagle
* Bird of Prey
* X-20
* X-32
* X-36
* X-37
* X-40
* X-45
* X-50
* YAL-1

 |
| Modelové označenie lietadiel Boeing | 
* 1
* 2
* 3
* 4
* 5
* 6/6D
* 7
* 8
* 10
* 15
* 16
* 21
* 40
* 42
* 50
* 53
* 54
* 55
* 58
* 63
* 64
* 66
* 67
* 68
* 69
* 72
* 74
* 77
* 80
* 81
* 83
* 89
* 93
* 95
* 96
* 99
* 100
* 101
* 102

* 200
* 202
* 203
* 204
* 205
* 214
* 215
* 218
* 221
* 222
* 223
* 226
* 227
* 234
* 235
* 236
* 246
* 247
* 248
* 251
* 256
* 264
* 266
* 267
* 273
* 281
* 294
* 299
* 300
* 306
* 307
* 314
* 344
* 345
* 367/367-80
* 377
* 400
* 450
* 451
* 464

* 707
* 717/717
* 720
* 727
* 733
* 737
* 747
* 757
* 767
* 777
* 787

* 2707

 |